ToekomsVenster: Dis ’n land van kleure, klank(Foto: Magda Ehlers/Pexels) Ek wil nog ŉ keer verwys na ons konteks, Suid-Afrika, die plek waar ons getuienis en dienswerk moet grondvat. “As Ek die hemel gesluit hou sodat daar geen reën is nie, of as Ek die sprinkaan beveel om die land kaal te vreet, of as Ek pes onder my volk stuur, en my volk oor wie my Naam uitgeroep is, toon berou en bid en vra na my wil en draai terug van hulle bose weë af, sal Ek luister uit die hemel en hulle sonde vergewe en hulle land laat herstel. Ek sal hierdie plek nou onder my sorg neem en ontvanklik wees vir elke gebed hiervandaan. En nou kies Ek en heilig Ek hierdie tempel sodat my Naam altyd daar sal wees, en dit altyd my sorg en my liefde sal geniet.” – 2 Kronieke 7:13-16 Ek wil nie moedswillig wees nie, maar die oproep tot bekering is nie dat ons gouer by die hemel sal uitkom nie. Die fokus is tog duidelik op die genesing van die land, ook ons land, Suid-Afrika. Hoe begeer ons nie die genesing van ons konteks nie. Daar is te veel lyding en swaarkry, te veel wat ontstel en ontsenu. God het ŉ antwoord. Die opdrag is gerig aan Sy kinders. Die antwoord is bekering. Ek wil my nie skuldig maak aan reguit lyne trek tussen teks en konteks nie. Die lewe is gekompliseerd en ook nie minder in Suid-Afrika nie. Die antwoord op ons uitdagings het talle fasette. Die basis bly egter ŉ soeke na God se wil en antwoord, sy leiding en inspirasie. Hierdie land is vir die meeste van ons die enigste tuiste wat ons het. Ons kan mekaar nie weg wens nie. Ons kan kies om die lewe vir mekaar so moeilik as moontlik te maak of, om saam te verootmoedig. Watter keuse maak ons vandag?